CCCXVII.  Ecclesias Beatorum martyrum Joannis et Pauli, S. Martini, S. Stephani Majoris et S. Stephani Minoris, necnon medietatem oblationum et bonorum ad certa quaedam altaria, et sacras aedes pertinentium, B. Petri canonicis perpetuo addicit.   (Anno 1138, Maii 23.) [  Bullarium Vaticanum  I, p. 46.]
Author: Innocentius II
Date:  [ id est, S. Vitalis]

INNOCENTIUS episcopus, servus servorum Dei, dilectis filiis canonicis Sanctorum Joannis et Pauli, Sancti Martini, Sancti Stephani Majoris et Sancti Stephani Minoris, ad servitium ecclesiae Beati Petri apostolorum principis deputatis, tam praesentibus quam futuris in perpetuum.

Liquet omnibus fidei Christianae cultoribus, beatum Petrum ab ipso Salvatore nostro Domino Jesu Christo fore apostolorum principem constitutum, eique potestatem ligandi atque solvendi animas coelesti privilegio traditam; unde etiam ei dicitur: Tu es Petrus, et super hanc petram aedificabo Ecclesiam meam, et tibi dabo claves regni coelorum; et quodcunque ligaveris super terram erit ligatum et in coelis, et quodcunque solveris super terram erit solutum et in coelis; et iterum: Si diligis me, Simon Petre, pasce oves meas. Nos igitur qui, licet indigni, ejusdem coelorum clavigeri vicarii sumus, et ejus loco in sancta Dei Ecclesia residemus, speciales ipsius ministros, sive patrimonia, sedis apostolicae debemus patrocinio confovere, et a pravorum hominum incursibus defensare. Quamobrem, dilecti in Domino filii, vestris petitionibus benignitate debita impertimur assensum, et sacrosanctas ecclesias beatorum martyrum Joannis et Pauli, Sancti Martini, Sancti Stephani Majoris et Sancti Stephani Minoris, vestris usibus ac sustentationibus destinatas, praesentis scripti pagina communimus; statuentes ut, quascunque possessiones, quaecunque bona eisdem venerabilibus locis canonice pertinent, aut in futurum, concessione pontificum, liberalitate regum vel principum, oblatione fidelium, vel aliis justis modis, Deo propitio poteritis adipisci, firma vobis in perpetuum et illibata permaneant, in quibus haec nominatim duximus exprimenda: medietatem videlicet oblationum altaris Sanctae Mariae, et omnium possessionum, et bonorum, necnon etiam pensionum, et domorum ejusdem ecclesiae Sanctae Mariae in Turri pertinentium; medietatem quoque oblationum altaris Sancti Gregorii, et omnium eorum quae ad ipsum pertinent; medietatem insuper oblationum ecclesiae Sancti Joannis et eorum omnium quae ad ipsam pertinent; medietatem oblationum ecclesiae Sanctae Petronillae et eorum omnium quae ad ipsum pertinent. Decernimus ergo ut nulli omnino liceat praefatas ecclesias super his, aut aliis temere perturbare, aut earum possesiones auferre, vel ablatas retinere, minuere, vel temerariis vexationibus fatigare, sed omnia integra conserventur, perpetuis futuris temporibus vestris usibus omnimodis profutura. Si quis sane huic nostrae constitutioni ausu temerario contraire praesumpserit, secundo tertiove commonitus, si non praesumptionem suam congrua emendatione correxerit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen.Ego Lictifredus presbyt. cardinalis tit. Vestinae Ego Innocentius Catholicae Ecclesiae episcopus ss. Ego Conradus Sabinensis episcopus ss. Ego Guido Tyburtinus episcopus ss. Ego Gerardus presbyter cardinalis titulo Sanctae Crucis in Jerusalem, ss. Ego Anselmus presbyt. cardinalis titulo Sancti Laurentii in Lucina ss. Ego Gregorius diacon. cardinalis Sanctorum Sergii et Bacchi. ss. Ego Lucas presbyter cardinalis tit. Sanctorum Joannis et Pauli ss. Ego Martinus presbyt. cardinalis tit. Sancti Stephani ss. Ego Stancius presb. cardinalis tit. Sanctae Sabinae ss. ss Ego Oddo diaconus cardinalis Sancti Georgii ss. Ego Guido diacon. cardin. Sanctorum Cosmae et Damiani ss. Ego Guido diacon. cardin. Sancti Adriani ss. Ego Boetius diac. card. Sanctorum Viti et Modesti ss. Ego GG.. Ego Hubaldus diac. card. Sanctae Mariae ss. Ego Grisogonus diac. card. Sanctae Mariae in Porticu ss. diac. card. Sancti Angeli ss. Datum Laterani per manum Aimerici, S. Romanae Ecclesiae diaconi cardin. et cancellarii, X Kalendas Junii, indictione I, Incarnationis Dominicae anno 1138, pontificatus vero domni Innocentii II papae anno VIII.